Malkoppie Terapie - Blog
Die wete dat jy geliefd is, is seker die grootste skat wat mens kan kry. Liefde is een van die fondamente wat elke persoon se lewe op geskooi is. Liefde, geloof en hoop.. maar die grootste hiervan is die Liefde.
Die groot vyftig loer so om die draai vir my. Dit laat my dink weer oor my vyftig jaar op aarde.. ons kan seker die eerste 15 jaar afslag kry – dan is mens te dom om te weet wat jy doen het eintlik impak op jou lewe. So ek moet rekenskap gee oor 35 jaar. Die getalletjie lyk baie… die leef vol 'ups and downs'.
Goed waaroor ek my dood gestress het .. lyk nou belaglik .. maar dit is maklik om terug te kyk. Die in die oomblik gevoel kan jou magteloos laat.
Dood het mense uit my lewe kom pluk, tyd, waardes, baklei en afstand het ander kom steel. Ek besef nie die mis gevoel totdat dit jou keel toedruk nie. Van my naby mense, vertouelinge is nou ver of weg. Sommige vervang ander sal altyd 'n leemte laat.
Koester die mense in jou lewe. Leef elke dag asof dit jou laaste is. Skop negatiewe gedagtes se gat en vervang dit met hoop, geloof en liefde.
So baie woorde so min papier. Vandag is dit die herdenking van 'n jaar ingehok en bang vir enige iemand wat naby mens asem haal. Pleks dat ek vir kos bang is maar die is mos my troos, my groot tekortkoming.
Die naweek moes ek myself weer opsom toe dink ek aan die vakansie. Soms kan mens grootkop kry dan maak die lewe jou weer nederig. Ons huur 'n huis en die badkamer het 'n groot spieel. As mens op die toilet sit dan kan mens jouself bekyk. As ek myself sien dan sien ek die oros mannetjie. Tot my mooi enkels.. is nou stompe. My arms voel te kort vir my lyf… en my vet klere is nou my maer klere.. ek het niks om aan te trek nie… niks pas nie!
Ek sien, ek weet ek moet iets doen… maar as ek myself vind is ek in die kombuis, dood honger. Iets in die hand om te eet. Kopskuif… harde ingryping is brood nodig!
Het al begin, het al misluk en dan weer begin en weer misluk. Ek weet ook ek is redelik sterk, hardkoppig. Nou moet ek net hardegat raak as mense vertel hoe sukkel hulle om 2 kilogram te verloor dan lyk die vrou al soos 'n geraamte. Jip, daai sug.. met 'n tuit mond vertel hulle jou hoe 'vet' hulle is. Dan sit jy daar en kan nie oor jou maag kyk na jou dik enkels nie. Self toegedien! Ek weet!
Die stryd is werklik! Ek nou oppad om vir my vetter klere te gaan koop. Ek raak nou te benoud in dit wat in my kas hang. Sal dit wegpak en weer uithaal as ek die stryd begin wen… of weggee soos wat ek altyd maak.
Elke interaksie is 'n stempel
Die jaar is lank, die geduld op en die menswees kortaf en moeilik. Enige klein ding kan 'n afset wees vir 'n skree of uitval. My gedagtes val by my mond uit sonder die wag wat dit soms toeverf of die mes steke verbloem.
Nou wonder ek watter stempel ek op jou druk as ek my frustrasie nie op hok kan hou nie. Skuldig of onskuldig, verdiend of onverdiend.
Loslappies van gedagtes maak 'n lappieskombers. As mens terugstaan dan lyk dit of een stukkie lappie nie pas nie, maar dit is daar.. lostrek is baie werk. So ook is ons verhouding stukkies van aksies en interaksies, om dit ongedaan te maak is baie werk.. so wees versigtig wat jy gebruik in jou verhoudingskombers.
Ons woorde het groot impak, so ook ons houding en ons aksies. Ek kan deesdae so maklik my kop skud of dalk my oe rol. Dink soms ek gaan 'n oog verloor soos wat ek dit kan rol. My geloof en maniere is nie 'n ander se geloof of manier nie. Ek is nie reg en hulle verkeerd nie. Ons moet mekaar spasie gee om te leef en te dink soos wat ons oortuigings is.
Die jaar is lank, selfs goed waarvoor ek lief is raak uitdagend… sukkel om 'n boek gelees te kry, moeite om my kamera op te tel. Woorde kom stadig.. voel soos opstel skryf.
Tyd om te rus
​Mag 2021 vir almal 'n sleutel gee om julle hartsbegeertes oop te sluit.
Pragtig gemis in wat ek sien
Rustig. Wens ek was hier, op die oomblik – om die briese deur my hare te voel. Dit is wat die prentjie vir ons voorhou. Toe ek die foto geneem het was die wind so erg dat dit my stewige lyf amper omgewaai het, ek het die veiligheid van 'n restaurant opgesoek vir hitte. Lekker lewens les! Dit wat jy sien, glo en beleef kan soos die foto wees … 'n storm wat kalmte voorhou. 'n Leuen wat verbloem is deur persepsie.
Moet jouself nie vergelyk met die prentjie wat mense wil voorhou nie. Wees gelukkig met wie en wat jy is.
Elke ou doen sy eie ding, in jou verwysingsraamwerk kan sy wees teen jou geloof, menswees gaan omdat dit nie is soos wat jy is nie. Wees gemaklik in jouself dat jy jouself ken en hoe jy dinge vir jouself oplos. Wees net versigtig dat jy nie iemand mis kyk of veroordeel wat saam met jou jou pad kan stap.
Ek sit alweer vandag op 'n rots en kyk na die kringe wat 'n druppel op water kan veroorsaak.. iets kleins kan soveel mense raak. Ek wil die positiewe druppel wees wat uitkring en mense raak. Die vraag is ek? Ek word soms so gou gelaai deur negatiewe dinge en frustrasies.
​Oppas wat jy sien, ervaar en oordeel in wat ek vir jou wys. Elke mens kan die beeld wat ons uitsaai manupileer.